KIRJALLINEN KYSYMYS P-0249/02 esittäjä(t): Avril Doyle (PPE-DE) komissiolle. Ratsastuskypärän prototyypin rahoitus (L-TC158 WG 5).



Virallinen lehti nro 147 E , 20/06/2002 s. 0243 - 0244



KIRJALLINEN KYSYMYS P-0249/02 esittäjä(t): Avril Doyle (PPE-DE) komissiolle (31. tammikuuta 2002) Aihe: Ratsastuskypärän prototyypin rahoitus (L-TC158 WG 5) Tällä hetkellä saatavissa olevat ratsastuskypärät eivät ole täysin turvallisia. Euroopan parlamentin vetoomusvaliokunnalle lähetetyn suosituksen (Nro 1030/96 28. huhtikuuta 1996) perusteella komissio on antanut eurooppalaiselle standardisointikomitealle tehtävän laatia erittäin yksityiskohtainen turvallisuusstandardi ratsastuskypäröille. Jotta työryhmä 5:n (L-TC158 WG 5) työ edistyisi asianmukaisesti, tarvitaan rahoitusta prototyyppikypärän valmistamiseen. Koska nyt on tehty uutta ja korkeaa tekniikka edustavaa prototyyppiä koskeva ehdotus, joka perustuu Limerickin yliopiston antamaan hinta-arvioon testauksen ja DERA:n hinta-arvioon valmistuksen osalta, voiko komissio selvittää mistä syystä rahoituksen myöntäminen on viivästynyt ja milloin tämä rahoitus on saatavilla? Erkki Liikasen komission puolesta antama vastaus (6. maaliskuuta 2002) Kuten arvoisa parlamentin jäsen toteaa, on totta, että ratsastuskypärät eivät ole täysin turvallisia. Asiasta muistutetaan sekä eurooppalaisten että muiden kypäriä koskevien standardien johdannoissa. Ratsastuskypäriä koskevan eurooppalaisen standardin EN 1384:1996, jota on muutettu lokakuussa 2001, johdannossa todetaan, että kypärän antama suoja on riippuvainen onnettomuuden olosuhteista, eikä kypärän käyttäminen aina estä kuolemaa tai invaliditeettia. Standardilla EN 1384 selkeytetään ja määritellään kvantitatiivisesti henkilönsuojaimia koskevan jäsenvaltioiden lainsäädännön lähentämisestä 21 päivänä joulukuuta 1989 annetun neuvoston direktiivin 89/686/ETY(1) olennaiset vaatimukset. Standardin soveltaminen on vapaaehtoista, ja se takaa käyttäjien turvallisuuden korkean tason edellä mainitun, EY:n perustamissopimuksen 95 artiklan nojalla annetun direktiivin tavoitteiden mukaisesti. Standardin osalta ei ole käytetty suojalauseketta, eli jäsenvaltioiden viranomaiset eivät ole virallisesti kyseenalaistaneet sitä. Ratsastuskypärien standardointi kuuluu pään suojaimia yleisesti koskevien normatiivisten vaatimusten järkeistämiseen ja yhdenmukaistamiseen. On kuitenkin syytä huomata, että Euroopan standardointikomitean (CEN) standardista EN 1384 vastaavan työryhmän (TC 158 WG 5) jäsenillä on hyvin erilaiset lähestymistavat ja näkökannat sovellettavien vaatimusten ja käytettävien mittausmenetelmien osalta. Nämä työryhmä 5:n (WG 5) erimielisyydet on saatettu Euroopan parlamentin tietoon, kuten arvoisa parlamentin jäsen toteaa, 28. huhtikuuta 1996 annetulla vetoomuksella 1030/96. Vetoomusmenettely päätettiin 20. maaliskuuta 2000. CEN jatkaa teknistä työtään standardin EN 1384:1996 tarkistamiseksi pikaisesti komission toimeksiannon perusteella. Komission tehtävänä on direktiivin 89/686/ETY täytäntöönpano, ja se seuraa erityisen tarkasti standardia EN 1384, johon se on osoittanut suuremman työpanoksen kuin muihin noin 300:n henkilösuojaimia koskevaan standardiin yhteensä. CEN:in asiantuntijoiden teknisistä erimielisyyksistä huolimatta komissio tutkii standardointityön tukemiseksi tarkoitettujen tutkimushankkeiden rahoitustarpeen noudattaen rahoitusmenettelyä, jonka tarkoituksen on taata avoimuus ja komission käytettävissä olevien resurssien paras mahdollinen jako. Pyyntö ratsastuskypärän prototyypin rahoittamiseksi, joka mainitaan arvoisan parlamentin jäsenen kysymyksessä, kuuluu tutkimukseen, jonka kustannusarvion CEN on toimittanut komissiolle. Kustannusarvion mukaan tutkimustuki jaettaisiin kahden työryhmässä vastakkain olevan suuren suuntauksen edustajien välillä. Komissio ilmoitti CEN:ille 13. syyskuuta 2000 päivätyllä kirjeellä, että vaikka ehdotettujen kokeiden rahoitusperiaatetta ei vastusteta, on kuitenkin syytä noudattaa avointa yleistä ehdokkuuspyyntömenettelyä, jotta taattaisiin mahdollisimman täydellinen puolueettomuus. Komissio on pyytänyt 22. lokakuuta 2001 päivätyllä kirjeellä CEN:iä toimittamaan uuden kustannusarvion, jossa otetaan huomioon töiden eteneminen tällä välillä. (1) EYVL L 399, 30.12.1989.